РЕШЕНИЕ НА КОМИСИЯТА
от 21 декември 2007 година
за изменение на Решение 2003/548/ЕО по отношение на премахването на специфични видове линии под наем от минималния пакет от линии под наем
(нотифицирано под номер C(2007) 6635)
(Текст от значение за ЕИП)
(2008/60/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги („рамкова директива“) (1), и по-специално член 17, параграф 1 от нея,
като взе предвид Директива 2002/22/ЕО на Европейския парламент и на Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги (директива за „универсалната услуга“) (2), и по-специално член 18, параграф 3 от нея,
след консултации с Комитета по регулиране на съобщенията,
като има предвид, че:
(1)
На 24 юли 2003 г. Комисията прие Решение 2003/548/ЕО от 24 юли 2003 г. относно минималния пакет от линии под наем с хармонизирани характеристики и свързаните с тях стандарти по член 18 от директивата за „универсалната услуга“ (3). Този минимален пакет включва два вида аналогови линии под наем и три вида цифрови линии под наем със скорост, достигаща до 2 048 kbit/s.
(2)
Поради широко разпространената миграция към нови мрежови архитектури аналоговите линии под наем вече не са технически подходящи. Пазарът отговаря на търсенето на дигитални линии под наем, което се увеличава за високоскоростни връзки над 2 048 kbit/s. Общественото допитване разкри широката подкрепа на държавите-членки, промишлените асоциации и заинтересованите страни за премахване на петте вида линии под наем от настоящия минимален пакет.
(3)
Член 18, параграф 3 от директивата за универсалната услуга предвижда Комисията да премахва определени видове линии под наем от минималния пакет.
(4)
Мерките, предвидени в настоящото решение, са в съответствие със становището на Комитета по регулиране на съобщенията,
ПРИЕ НАСТОЯЩОТО РЕШЕНИЕ:
Член 1
Списъкът, озаглавен „Определяне на минималния пакет от линии под наем с хармонизирани характеристики и свързаните с тях стандарти“, се премахва от приложението към Решение 2003/548/ЕО.
Член 2
Адресати
Адресати на настоящото решение са държавите-членки.
Съставено в Брюксел на 21 декември 2007 година.